# Dubravka Ugrešić

| Dubravka Ugrešić |
| --- |
| Dubravka Ugrešić |
| Rođenje | (1949-marta-27)27. marta 1949. Kutina, Hrvatska, SFRJ  |
| Smrt | 17. marta 2023. (dob: 73) Amsterdam, Nizozemska |
| Državljanstvo | nizozemsko |
| Zanimanje | književnica, prevoditeljica |

**Dubravka Ugrešić** (Kutina, 27. ožujka 1949. – Amsterdam, 17. ožujka 2023.) bila je jugoslavenska i nizozemska književnica i prevoditeljica.

## Biografija

Rusistiku i komparativnu književnost diplomirala je 1973. na Filozofskom fakultetu u Zagrebu, gdje je radila u Zavodu za znanost o književnosti (1974–93). Početkom 1990-ih pisala je eseje protiv nacionalizma, rata i etničke mržnje (sakupljene u zbirci *Kultura laži*, 1996), zbog čega je u hrvatskim medijima i javnosti proglašena »izdajicom«, »narodnim neprijateljem« i »vješticom«. God. 1993. napustila je Hrvatsku i nekoliko godina provela u Njemačkoj te SAD-u, a od 2001. živi u Amsterdamu. Piše i predaje na američkim i evropskim sveučilištima i surađuje u evropskim novinama i časopisima.

God. 1981. objavila je kratki roman *Štefica Cvek u raljama života*, s podnaslovom *Patchwork story*, u kojem se postmodernistički, ironično i duhovito igra trivijalnom literaturom (ljubićem) gradeći tekst kao krojni arak s naslovima koji slijede sve krojačke termine, te grafički i sadržajno ušivajući citate, pisma, savjete. Štefica je, nakon ustanovljene popularnosti, 1984. uspješno prebačena na film (*U raljama života*, R. Grlić).

Stalno propitivanje prirode pisanja i književnosti, suprotstavljanje popularne kulture visokoj literaturi, te kasnije problematiziranje egzila i pitanja identiteta, najčešća su obilježja njenih romana.

U koautorstvu s Aleksandrom Flakerom uređivala je *Pojmovnik ruske avangarde*, djelo u deset svezaka. Prevodila je s ruskoga (Danil Harms, Boris Pilnjak) i pisala scenarije za film i televiziju (*U raljama života*, *Za sreću je potrebno troje*).

Knjige su joj prevedene na gotovo sve evropske jezike i nagrađene međunarodnim nagradama.

## Djela

* *Mali plamen* (1971)
* *Filip i Srećica* (1976)
* *Poza za prozu* (1978)
* *Nova ruska proza* (1980)
* *Štefica Cvek u raljama života* (1981)
* *Život je bajka* (1983)
* *Forsiranje romana reke* (1988)
* *Kućni duhovi* (1988)
* *Američki fikcionar* (1993)
* *Kultura laži* (1996)
* *Muzej bezuvjetne predaje* (1998)
* *Zabranjeno čitanje* (2002)
* *Ministarstvo boli* (2004)
* *Nikog nema doma* (2005)
* *Baba Jaga je snijela jaje* (2008)
* *Početnica za nepismene* (2010)
* *Napad na minibar* (2010)
* *Europa u sepiji* (2013)
* *Karaoke kultura* (2015)
* *Lisica* (2017)

## Nagrade i priznanja

* Nagrada »Meša Selimović« (1988)
* Nagrada »Ksaver Šandor Gjalski« (1988)
* *НИН*-ova Nagrada za najbolji roman godine (1988)
* Nagrada grada Zagreba (1989)
* Evropska nagrada za esej »Charles Veillon« (1996)
* Nagrada za otpor Zaklade za umjetnički otpor 1942–1945 (1997)
* Nagrada *SWR-Bestenlistea* (1998)
* Austrijska državna nagrada za evropsku književnost (1999)
* Nagrada »Heinrich Mann« (2000)
* Priznanje PEN centra BiH (2002)
* Nagrada »Katarina Frankopan« (2002; odbila primiti)
* Književna nagrada Feronia, posebno priznanje stranom autoru (2004)
* Nagrada *Independenta* za stranu fikciju (2006)

## Izvori

## Vanjske veze

* Službena stranica
* Complete Rewiev stranica, s recenzijama i kritikama pojedinih djela
* Feralov intervju Arhivirano 2007-09-27 na Wayback Machine-u
* Intervju Radija 101
* Nacionalov intervju Arhivirano 2008-10-05 na Wayback Machine-u
* Dubravka Ugrešić na IMDB-u